**Aleksi Risto Johannes Vuorinen** (s. 11. maaliskuuta 1980 Helsinki) on suomalainen hiukkasfyysikko ja professori Helsingin yliopistossa. Vuorinen sai vuonna 2008 Alexander von Humboldt -säätiön noin 1,2 miljoonan euron arvoisen Sofja Kovalevskaja -palkinnon ja vuonna 2016 Euroopan tutkimusneuvoston ERC:n 1,34 miljoonan euron Consolidator Grant -rahoituksen vuosiksi 2017–2022. Vuoriselle on myönnetty myös arvostettu Magnus Ehrnroothin säätiön tiedepalkinto vuonna 2022.

Vuorinen valmistui ylioppilaaksi Helsingin normaalilyseosta vuonna 1998. Samana vuonna hän aloitti opinnot Helsingin yliopistossa. Filosofian maisteriksi hän valmistui 2001. Väiteltyään filosofian tohtoriksi teoreettisesta fysiikasta 20. joulukuuta 2003 Vuorinen sai vuonna 2004 Suomalaisen tiedeakatemian väitöskirjapalkinnon. Vuorisen väitöskirjan aihe oli "*The Pressure of QCD at Finite Temperature and Quark Number Density*" eli "Kvanttikromodynamiikan paine äärellisissä lämpötiloissa ja kvarkkien lukumäärätiheydessä". Valmistumisensa jälkeen Vuorinen työskenteli Washingtonin yliopistossa vuosina 2004–2007 ja vuoden 2007 syksyllä Wienin teknillisessä yliopistossa Lise Meitner -stipendiaatin turvin. Vuonna 2008 Vuorinen teki tutkimusta CERNissä. Hän sai Helsingin yliopistosta dosentin arvon vuonna 2009.

Sofia Kovalevskajan mukaan nimetty palkinto myönnettiin Vuoriselle ja seitsemälle muulle nuorelle tutkijalle virallisessa jakotilaisuudessa 25. marraskuuta 2008 Berliinissä. Palkinto jaetaan erityisen ansioituneille nuorille tutkijoille ja sillä rahoitetaan viisivuotinen tutkimuskausi ja -ryhmä jossain saksalaisessa yliopistossa. Palkinnon rahoitus tulee Saksan koulutus- ja tutkimusministeriöltä. Vuorinen perusti rahoilla tutkimusryhmän Bielefeldin yliopistoon.

Vuonna 2013 Vuorinen palasi Helsingin yliopistoon akatemiatutkijaksi sekä johtamaan yhtä Fysiikan Tutkimuslaitoksen teoriaprojekteista. Hänet nimitettiin teoreettisen hiukkasfysiikan apulaisprofessoriksi vuonna 2017 ja edelleen täydeksi professoriksi vuonna 2021.

Lähteet
-------

* Aleksi Vuorisen Curriculum vitae (englanniksi)
* Kotisivut (englanniksi)

### Viitteet

1. 1 2  Hannu Koskinen: Hiukkasfyysikko Aleksi Vuorinen sai Saksasta suuren palkinnon.  *Arkhimedes*, 2008, nro 4, s. 8.
2. ↑  Aleksi Vuoriselle Magnus Ehrnroothin säätiön tiedepalkinto | Helsingin yliopisto *www.helsinki.fi*. Viitattu 3.5.2022.
3. ↑  Aleksi Vuorinen: vk 51/03 Vuorinen Aleksi: Teoreettinen fysiikka: The pressure of QCD at finite temperature and quark number density (Väitöstiivistelmätiedote) *notes.helsinki.fi*.  27.11.2003. Viitattu 4.10.2008. [vanhentunut linkki]
4. ↑  Tiedeakatemian palkinnot nuorille väitelleille tutkijoille Suomalainen tiedeakatemia. Viitattu 4.10.2008. [vanhentunut linkki]
5. ↑  Aleksi Vuorinen: The Pressure of QCD at Finite Temperature and Quark Number Density. (Väitöskirja) *Report Series in Physics*, 2003, nro HU-P-D109.  Helsingin yliopisto, Yliopistopaino. ISBN 952-10-0943-8. Artikkelin verkkoversio.  (englanniksi)
6. ↑  Überholspur für kreative Nachwuchsforscher: Sofja Kovalevskaja-Preise 2008 vergeben  23.9.2008. Alexander von Humboldt-Stiftung. Viitattu 4.10.2008. (saksaksi)
7. ↑  Sofja Kovalevskaja-Preis für Bielefelder Humboldt-Stipendiaten  25.9.2008. Universität Bielefeld. Viitattu 4.10.2008. (saksaksi)
8. ↑  Aleksi Vuorisen kotisivut *mv.helsinki.fi*. Viitattu 13.6.2020.


|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF
* WorldCat

 |
|  |
| Kansalliset | 
* Saksa
* Israel
* Yhdysvallat
* Puola

 |
|  |
| Tieteilijät | 
* Google Scholar
* ORCID
* zbMATH

 |

 |